《送汪小珊归省 其一》
清代·潘曾玮

郁郁青棠花，亭亭连理枝。青棠可蠲忿，连理纷葳蕤。

与子为益友，形影两不疑。但愿长相见，安知有别离。

别离欲何之，江南我所思。人生各有职，恨不相追随。

惜此良会促，感彼心知希。道路隔千里，会面未有期。

常恐会面日，已非少年时。

作者简介：江苏吴县人，字季玉，一字玉泉。潘曾绶弟。由荫生历官刑部郎中，记名道员。有《玉泉词》、《自镜斋诗钞》。